นายกรัฐมนตรี  มุ่งเน้นแก้ปัญหาเศรษฐกิจ ควบคู่กับแก้ปัญหาโควิด-19 โดยหอการค้าเป็นภาคีสำคัญที่จะช่วยขับเคลื่อนประเทศ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีปิดการสัมมนาหอการค้าทั่วประเทศ ครั้งที่ 39 ณ หอประชุมใหญ่ มหาวิทยาลัยหอการค้าไทย ที่จัดขึ้นภายใต้หัวข้อ Connect the Dots : Design the Future รวมพลัง สร้างสรรค์อนาคต โดยเป็นการรวมพลังกับทุกภาคส่วน ทั้งภาครัฐ เอกชนและประชาชน เชื่อมโยงการทำงานร่วมกันในการขับเคลื่อนเศรษฐกิจไทยไปข้างหน้า มีส่วนร่วมในการช่วยกันออกแบบอนาคตของประเทศให้เข้มแข็งและยั่งยืนโอกาสนี้ นายกรัฐมนตรี กล่าวปาฐกถาพิเศษ เรื่อง จับมือ ร่วมใจ พาไทยรอด ว่า ช่วง 2 ปีที่ผ่านมาประเทศไทยเผชิญกับการแพร่ระบาดของโควิด-19 และไม่ทราบว่าจะต้องอยู่ถึงเมื่อไหร่ ดังนั้นนอกจากเรื่องสุขภาพแล้ว เราจะต้องแก้ไขปัญหาเศรษฐกิจควบคู่กันไปด้วย โดยหามาตรการที่เหมาะสมในการแก้ปัญหาที่สอดคล้องกับงบประมาณที่มีอยู่ ซึ่งที่ผ่านมารัฐบาลได้แก้ไขปัญหามาเป็นลำดับ ทั้งการจัดหาวัคซีนและการกระจายวัคซีนให้ทั่วถึงครอบคลุมตามเป้าหมาย 100 ล้านโดส ทุกคนต้องช่วยกัน พร้อมยืนยันว่า ไม่มีอะไรที่จะช่วยได้นอกจากวัคซีน ซึ่งหากภายใน 2 เดือนนี้ สามารถฉีดวัคซีนครบตามเป้าหมายจะสามารถเป็นภูมิคุ้มกันหมู่ สร้างความเข้มแข็งให้กับระบบสาธารณสุขของประเทศนายกรัฐมนตรี ย้ำไม่ได้ต้องการยึดครองอำนาจ ขอให้ดูยุทธศาสตร์ชาติ 20 ปี มีอะไรที่จะต้องแก้ไข ทั้งการเมือง สังคม เศรษฐกิจ ส่วนเรื่อง 1 ข้าราชการ 1 ครัวเรือน ไม่ได้มุ่งหวังให้ข้าราชการคนใดไปแก้ปัญหาให้กับประชาชน เพียงแต่ต้องการให้ข้าราชการลงพื้นที่พูดคุยเยี่ยมเยียนประชาชน รับทราบถึงปัญหา เพื่อที่จะนำมาแก้ไขให้ตรงจุด เกิดการเรียนรู้และพัฒนาไปด้วยกัน รวมทั้งเรื่องให้ทหารปลูกผัก ก็ไม่ได้ต้องการไปแข่งขันกับใคร แต่ปกติทหารปลูกผักไว้กินอยู่แล้ว หากประชาชนเดือดร้อนก็สามารถมาซื้อได้ ดังนั้นอย่าหลงเชื่อข้อมูลที่บิดเบือน ขอให้ไปหาข้อมูลให้รอบคอบก่อน เช่นเดียวกับการเตรียมรถทหารไว้ขนส่งสินค้า เพราะหากรถบรรทุกหยุดวิ่งแล้วจะทำอย่างไร ก็ให้ไปแบกกระสอบเดินเองแล้วกันสำหรับการลงทุนอุตสาหกรรมใหม่ ทั้งในประเทศและต่างประเทศ ต้องมีหลักเกณฑ์ที่รอบคอบรัดกุม ซึ่งทุกคนต้องช่วยกันคิดมาตรการต่างๆ เพื่อให้ต่างชาติกลับเข้ามาลงทุนในประเทศไทย ทั้งนี้หอการค้าทั่วประเทศ ถือเป็นภาคีสำคัญที่จะช่วยขับเคลื่อนประเทศ ร่วมกับหน่วยงานที่เกี่ยวข้อง ภายใต้กฎระเบียบและกฎหมาย